**Curtis James Jackson III** (esinejanimega **50 Cent**; sündinud 6. juulil 1975) on USA räppar ja muusikaprodutsent. Tema läbimurdealbumiks oli koostöös Dr. Dre ja Eminemiga ilmunud album "Get Rich or Die Trying" (2003), mida müüdi 11 miljonit eksemplari.

Palju kõmu on tekitanud 50 Centi skandaalirohke eraelu, vaen ja tülid teiste räpparitega ning mitu talle suunatud ebaõnnestunud tapmiskatset.

Karjäär
-------

Alates 1990. aastate keskpaigast pühendus ta muusikale, töötades koos produtsendiduoga Trackmasters. Juba 1999. aastal sai 50 Cent plaadilepingu Columbiaga ning kiiresti valmis tervelt 36 lugu debüütalbumi "Power of a Dollar" tarbeks. See plaat sisaldas ka singlit "How to Rob". Ometi ei antud seda albumit kunagi välja. Seda kahel põhjusel: esiteks oli tegemist üpris vastuolulise loominguga ja teiseks – 2000. aasta 24. mail tulistati teda koduõues lausa üheksa korda ning seejärel loobus ta Columbia lepingust.

Hoolimata raskustest jätkas 50 Cent teed ja hakkas koostööd tegema oma artistist sõbra, Sha Money XL-ga. Koostöös valmis üle 30 loo, kuid need avaldati ainult nn piraatmaterjalina – neid ei müüdud avalikult, vaid mustal turul. Sama saatus oli osaks saanud ka eelmistele lugudele, näiteks vastuoluline "How To Rob". Ometigi läks nüüd paremini ning debüütalbum "Guess Who's Back?" tuli välja ka avalikult. Edasi tuli "50 Cent Is the Future", millel kasutas materjali näiteks Jay-Z-lt ja Raphael Saadiqilt.

50 Centi suureks läbimurdeks võib pidada liitumist Eminemiga, kes oli varemgi korduvalt väitnud, et 50 Cent on tema lemmikräppar. Dr. Drega konsulteerimise järel sõlmiski Eminem 50 Centiga lepingu ja 50 Centist sai Eminemile kuuluva Shady/Aftermathi kaubamärgi esindaja. Juba Los Angeleses oma suurema plaadi kallal töötades leidis 50 Cent aega kokku panna ka järgmine *underground*-albumi "No Mercy, No Fear", millelt lugu "Wanksta" avaldati Eminemi filmimuusika plaadil "8 Mile".

2003. aasta veebruaris ilmus album "Get Rich or Die Tryin". Plaat sööstis müügiedetabelites kiirelt esikohale ja nädalaga müüdi seda üle miljoni eksemplari. Aasta jooksul müüdi seda 6,5 miljonit eksemplari, mis tegi sellest USA-s aasta suurima läbimüügiga plaadi. Albumi superhitiks sai "In Da Club", mis ei puudunud edetabelitest üheski räppmuusikat austavas raadios. Plaadi parimad ja sisukamad lood on siiski "Many Men" ja teise singlina ilmunud "21 Questions".

2004. aasta veebruaris nimetati 50 Cent Brit Awardsil parimaks läbilöönud välismaiseks artistiks.

Räpparist tehti 2005. aastal eluloofilm "Get Rich Or Die Trying", mis meenutab Eminemi hitt-linateost "8 Mile". Film jutustab tema elust kriminaalina kuni kuulsaks artistiks saamiseni. Stsenaariumi kirjutas juba telesarjaga "Sopranod" tuntuks saanud Terence Winter, produtsendid olid plaadifirma Interscope juht Jimmy Iovine ja Eminemi mänedžer Paul Rosenberg, kes mängisid kaasa ka filmis "8 Mile".

Album "The Massacre" ametlik esitlus läänepoolkeral toimus 3. märtsil 2005 ning plaadi esimesed singlid "Disco Inferno" ja "Candy Shop" said raadiotes väga populaarseks (samal kuupäeval juhtus USA singlimüügi edetabelis ajalooline sündmus, mil esiviisikus oli kolm ühe artisti singlit). Uus album on palju kvaliteetsem ja sisukam, ent samas palju kommertslikum kui 50 Centi eelmine plaat. Produtsendid on Dr. Dre, Eminem ja Hi-Tek ning külalistena astuvad seekord üles Slim Shady, Tony Yayo, Jaimie Foxx ja Olivia.

20. mail kuulutati E3-l (Electronic Entertainment Expo) välja uus videomäng – "50 Cent: Bulletproof". 2005. aasta BET (Black Entertainment Television) auhindade jagamisel oli 50 Cent esitatud kahes kategoorias – parim meesartist ja parim koostöö.

2005. aasta juuli lõpus ilmus uus singel "Outta Control Remix featuring Mobb Deep" koos videoga. Selles variandis võib lugu kuulda ka "The Massacre" albumi 6. septembril 2005 ilmunud täiendatud versioonil, kus lisaks kõlab veel üks uus lugu. Plaadi lisana tuleb seni ilmunud singlite videoid sisaldav osa.

9. augustil ilmus raamat "From Pieces To Weight: Once Upon a Time in Southside Queens", mis räägib 50 Centi elust tänaval. Ta on öelnud, et kirjutas selle raamatu, et selgitada seda maailma, kust ta tuleb ja seda keskkonda, millele paljud inimesed ei lähe rohkem lähemale kui see, mida nad telekast näevad. Ta annab teada, et on üle elanud üheksa kuuli ja ta ei ütle seda mitte selleks, et plaadimüük oleks suurem, vaid seepärast, et see on tõsi.

3. aprillil 2006 esilinastus AOL Musicus Olivia ja 50 Centi video loole "Best Friend". Samas teatati, et mees on saanud osa filmis "The Dance" ja mängib seal vangi. Staaridest esineb filmis Nicolas Cage. Veel on mees saanud osa Iraagi sõjast naasvate sõdurite elust jutustavas filmis "Home Of The Brave" ning mängib selles koos Samuel L. Jacksoniga. Mais 2006 teatas 50 Cent, et asub produtseerima filmi "Live Bet", mis jutustab illegaalsest autode kiirusvõistlusest Manhattani tänavail.

50 Centi ametlikule lehele pandi 5. aprillil 2007 kuulamiseks uus lugu "Straight To The Bank", mille produtsent on Ty Fife ja miksija Dr. Dre. Eestis esines räppar 29. juulil 2007 Tallinna lauluväljakul koos grupiga G-Unit. 9. augustil 2007 avastas 50 Cent raevunult, et tema ja Robin Thicke'i koostöös valminud laul "Follow My Lead" ning selle muusikavideo, mis pidanuks avalikkuse ette jõudma alles nädalate pärast, oli lekitatud internetti kõigile kättesaadavaks.

Enne albumit jõudis üle maailma 3. septembril 2007 müügile singel "Ayo Technology" koos Justin Timberlake'i ja Timbalandiga. Albumi "Curtis" andis räppar välja 10. septembril 2007. Plaadil on kokku 18 lugu ning kaasa löövad Akon, Tony Yayo, Nicole Sherzinger, Young Buck, Robin Thicke ja Mary J. Blige. Singlitena tulid siit lisaks "Amusement Park" ja juunis 2007 "I Get Money". Plaat tõusis Euroopa albumiedetabelis esikohale ning see andis jõudu kontserditurnee jätkamiseks.

Tulistamine
-----------

50 Centi tulistati 9 mm käsirelvaga tema vanaema endise maja ees Lõuna-Jamaical (üks New Yorgi linnaosa) 9 korda: kätte, käsivarde, mõlemasse jalga, puusa, rinda ja vasakusse põske. Põske tabanud kuul lõi välja tarkusehamba ja "määris" ta hääle. 50 Cent viidi haiglasse, kus ta veetis 13 päeva. Väidetav tulistaja Darryl "Hammo" Baum tapeti 3 nädalat hiljem.

Välislingid
-----------

|  |  |
| --- | --- |
|  | Pildid, videod ja helifailid Commonsis: **50 Cent** |

|  |  |
| --- | --- |
|  | Tsitaadid Vikitsitaatides: **50 Cent** |

* Ametlik koduleht
* 50 Centi Twitteris
* 50 Centi laulude sõnad
* 50 Centi Facebookis